《松泉云壑图》
明代·童轩

长风吹云度涧壑，上有千尺青松枝。飞泉百折走其下，倒影欲松蜿蜒垂。

秋空月白群籁寂，翠涛隐隐生涟漪。天生神物自奇拔，肯与灌木争荣萎。

盘根错节饱霜雪，却忆移种徂徕时。茑萝翳翳若缠缚，服食未许餐流脂。

政如蛟龙卧岩穴，飞腾有待雷雨期。又如大臣值国难，冠剑廷立相扶持。

紫鳞乾涩裂苔藓，屈铁交错排旌麾。信知磈砢始生怪，不怪岂易知其奇。

明堂屡建不收用，无乃材大难为施。良工笔挽造化力，满纸图出烟云姿。

王生雪蕉竟何谓，萧郎雨竹空离披。何如此图神且古，古称韦偃真其师。

李侯持之索题句，我见百色生须眉。安能为君一叱起，毋令偃蹇荒山陲。

作者简介：（1425—1498） 明江西鄱阳人，字士昂。工书能诗。景泰二年进士。授南京吏科给事中。成化时，以户科都给事中入川镇压赵铎起事，还言欲息盗贼必先去贪官、均科差。累进右副都御史提督松潘军务。弘治中官至南京礼部尚书。有《清风亭稿》、《枕肱集》、《梦征录》。